Document ID: 31990L0118

31990L0118
L 071/34
SLUŽBENI LIST EUROPSKE UNIJE
05.03.1990.
DIREKTIVA VIJEĆA
od 5. ožujka 1990.
o prihvaćanju za uzgoj uzgojno valjanih svinja čistih pasmina
(90/118/EEZ)
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir Direktivu Vijeća 88/661/EEZ od 19. prosinca 1988. o zootehničkim standardima koji se primjenjuju na uzgojno valjane svinje (1), a posebno njegov članak 3.,
uzimajući u obzir prijedlog Komisije,
budući da je Direktiva 88/661/EEZ imala posebno svrhu postupne liberalizacije trgovine unutar Zajednice uzgojno valjanih svinja čistih pasmina; budući da je u tu svrhu nužno dodatno usklađenje s obzirom na prihvaćanje takvih životinja za uzgoj;
budući da se odredbe u vezi s prihvaćanjem za uzgoj odnose kako na životinje tako i na njihovo sjeme, jajne stanice i zametke;
budući da je u tom pogledu potrebno spriječiti da nacionalne odredbe koje se odnose na prihvaćanje za uzgoj uzgojno valjanih svinja čistih pasmina i njihovog sjemena, jajnih stanica i zametaka predstavljaju zabranu ili ograničenje trgovine unutar Zajednice ili prepreku istom, bilo u slučaju prirodnog pripusta, umjetnog osjemenjivanja ili uzimanja jajnih stanica ili zametaka;
budući da krmače i nazimice čistih pasmina, njihove jajne stanice i zameci ne smiju biti podložni zabranama, ograničenjima ili preprekama u vezi s uzgojem;
budući da umjetno osjemenjivanje predstavlja značajnu tehniku za povećanje iskoristivosti najboljih rasplodnjaka i time poboljšanje vrste svinja; budući da se time međutim mora izbjeći svako slabljenje rodoslovlja, posebno u pogledu muških rasplodnjaka koji moraju posjedovati sva jamstva svoje genetske vrijednosti i biti slobodni od nasljednih nedostataka;
budući da je potrebno napraviti razliku između prihvaćanja za umjetno osjemenjivanje uzgojno valjanih svinja čistih pasmina i njihovog sjemena koje je bilo podvrgnuto svim službenim ispitivanjima propisanim za njihovu pasminu u državi članici i prihvaćanja istih samo za potrebe službenog ispitivanja;
budući da je korisno uspostaviti postupak posebno za rješavanje sporova koji mogu nastati kod procjene rezultata ispitivanja;
budući da se odredbom da sjemenom, jajnim stanicama i zamecima mora rukovati službeno ovlašteno osoblje pružaju jamstva potrebna za postizanje željenog cilja;
budući da je u svjetlu posebnih uvjeta koji trenutačno postoje u Španjolskoj i Portugalu potrebno osigurati dulji rok za provedbu ove Direktive u tim državama članicama,
DONIJELO JE OVU DIREKTIVU:
Članak 1.
Države članice osiguravaju da, ne dovodeći u pitanje zdravstvena pravila za životinje, nema zabrane, ograničenja niti prepreka:
-
prihvaćanju za uzgoj uzgojno valjanih krmača i nazimica čistih pasmina,
-
prihvaćanju za prirodan pripust uzgojno valjanih nerastova čistih pasmina,
-
korištenju jajnih stanica i zametaka uzgojno valjanih krmača i nazimica čistih pasmina.
Članak 2.
1. Država članica ne smije zabraniti, ograničiti niti priječiti:
-
prihvaćanje za umjetno osjemenjivanje unutar svog državnog teritorija uzgojno valjanih nerastova čistih pasmina ili korištenje njihova sjemena kad su navedene životinje bile prihvaćene za umjetno osjemenjivanje u državi članici na temelju ispitivanja za praćenje njihove proizvodnosti i procjenu njihove genetske vrijednosti koje se provode u skladu s Odlukom Komisije 89/507/EEZ (2),
-
prihvaćanje za službeno ispitivanje uzgojno valjanih nerastova čistih pasmina ili korištenje njihova sjemena unutar količinskih ograničenja potrebnih za ispitivanja za praćenje njihove proizvodnosti i procjenu njihove genetske vrijednosti koja se provodi u skladu s Odlukom 89/507/EEZ od strane službeno odobrenih udruženja ili organizacija.
2. Ako provedba odredbi stavka 1. uzrokuje sporove, naročito u pogledu tumačenja ispitivanja, subjekti imaju pravo zatražiti mišljenje stručnjaka.
U svjetlu mišljenja stručnjaka, mogu se usvojiti mjere na zahtjev države članice u skladu s postupkom propisanim u članku 4.
3. Opća pravila za provedbu stavka 2. se, prema potrebi, usvajaju u skladu s postupkom navedenim u članku 4.
Članak 3.
Države članice osiguravaju da se, ne dovodeći u pitanje zdravstvena pravila za životinje, za stavljanje na tržište sjeme, jajne stanice i zameci sakupljaju, obrađuju i pohranjuju u službeno odobrenom centru ili od strane službeno ovlaštenog osoblja.
Članak 4.
Kad se primjenjuje postupak propisan u ovom članku, Stalni odbor za zootehniku ustanovljen Odlukom 77/505/EEZ (3) postupa u skladu s pravilima iz članka 11. Direktive 88/661/EEZ (4).
Članak 5.
Države članice donose zakone i druge propise potrebne za usklađivanje s ovom Direktivom do 1. siječnja 1991. One o tome odmah obavješćuju Komisiju.
Međutim, Kraljevina Španjolska i Portugalska Republika imaju dodatan vremenski rok od dvije godine unutar kojeg moraju postupiti u skladu s ovom Direktivom.
Članak 6.
Ova je Direktiva upućena državama članicama.
Sastavljeno u Bruxellesu 5. ožujka 1990.

Labels: 3
6